《贺新郎五首 其三》
清代·奕绘

百日因缘短。有吾家、天游阁里，金铃小犬。两字双鬟为名字，白雪绛云花满。

嫩骨肉、周身柔软。不似闾阎凡猫狗，似大方、婢子神轻茜。

娇态度，好头面。

黄泉一去呼难转。尚依稀、衔裾入袖，泥人哀恋。昨日分明怀中抱，今夕云何不见。

早瘗向、柳阴庭院。示一口田埋薄命，古佛幢、一架荼蘼畔。

有佛性，作词挽。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。